《九江庾楼作》
宋代·章采

去晋千年后，风流尚庾郎。
地收三楚大，天过两淮长。
北望惊尘暗，西归短发苍。
空留江上月，夜夜照兴邙。
结架思梁日，登临忆汉年。
佳游惊我老，孤思为谁牵。
春水江湖大，夕阳天地偏。
萋萋青草外，何处是秦川。

作者简介：章采，清江（今江西樟树西南）人。之纯孙。理宗淳祐四年（一二四四）进士。度宗咸淳间知分宜县（明正德《袁州府志》卷六）。事见明嘉靖《临江府志》卷五。今录诗十首。